《淀山烈女亭银杏树歌》
清代·郭福衡

槎丫老树高参天，行人道左足不前。八角荒亭映斜日，四山列障团寒烟。

啼鸟声声语何苦，生年偏值单门户。蓦地风波欲断魂，要将一死传千古。

姓氏邻家戒莫谈，灵风拂拂余香龛。祇剩秋来几株树，纷纷黄叶盈茅庵。

山亭突兀半椽倒，剔苏扪碑字完好。冢畔原生连理枝，墙阴莫问西邻枣。

女有灵时树不枯，女所瘗处山不孤。踪迹流芳鲜绰楔，表扬实事传江湖。

树本生苔篱插槿，似同处士含孤愤。佳果真羞产白衣，新装奚必调红粉。

朅来山麓作清游，十景流传一一搜。默对灵脩诉刚直，朔风狂欲号松楸。

此树生成忘岁月，余杯酹罢拂衣出。闻道青溪有小姑，云车风马无相失。

作者简介：郭福衡，字友松，娄县人。同治癸酉举人。